སྤྱིར་རང་རིག་ཅེས་པའི་མིང་དོན་ལ་བོད་ཀྱི་གནའ་བོའི་མཁས་པ་རྣམས་ཀྱིས་གོ་བ་ལེན་ཚུལ་དང་འགྲེལ་བཤད་བྱེད་ཚུལ་མི་མཐུན་པ་ཡོད་དེ།ཁ་ཅིག་གིས་ཤེས་བྱ་ཐམས་ཅད་ཀྱི་སྟེང་ན་ཆོས་ཉིད་ཡོད་ཅིང་།དེ་ཡང་ཤེས་བྱ་ཇི་སྙེད་པ་དེ་སྙེད་ཀྱི་ཆོས་ཉིད་ཡོད་པས།དེ་ལྟ་བུའི་ཆོས་ཉིད་དེ་མངོན་སུམ་གྱིས་རྟོགས་པའི་བློའམ་ཤེས་པ་དེ་ལ་རང་རིག་ཅེས་གསུངས་ཏེ།ཤེས་པ་དེས་རང་ཡུལ་ཆོས་ཉིད་དེ་མངོན་སུམ་དུ་རྟོགས་པ་ལ་གཞན་གྱིས་མངོན་སུམ་དུ་རྟོགས་ཚུལ་ཇི་ལྟ་བ་བཞིན་ཚིག་གིས་བསྟན་ཅིང་བརྗོད་དུ་མེད་པར།ཆོས་ཉིད་མངོན་སུམ་དུ་རྟོགས་པར་འདོད་པའི་གང་ཟག་སོ་སོ་རང་གིས་བློའི་རྩལ་སྦྱངས་པ་ལ་བརྟེན་ནས་རིག་པར་བྱ་བ་ཡིན་པས་དེ་འདྲའི་ཆོས་ཉིད་མངོན་སུམ་དུ་འཇལ་བའི་བློ་དེ་ལ་རང་རིག་ཅེས་བཏགས་པ་དང་།ཡང་ཁ་ཅིག་གིས་ཤེས་པ་འདི་ལ་རྣམ་པ་གཉིས་ཡོད་དེ།ཕྱི་ཡུལ་གྱི་རྣམ་པ་ཤར་ནས་ཕྱིའི་ཡུལ་རྣམ་རྟོགས་པ་དང་།ཕྱི་ཡུལ་གྱི་རྣམ་པ་མ་ཤར་བར་ནང་ཤེས་པ་རང་ཉིད་ལ་རང་ཉིད་ཀྱི་རྣམ་པ་ཅན་དུ་གྱུར་ནས་ནང་གི་ཤེས་པ་ཁོ་ན་རྟོགས་པར་དང་ཚུལ་གཉིས་ཡོད་པ་ལས།ནང་གི་ཤེས་པ་ཁོ་ན་རྟོགས་པ་འདི་ལ་རང་རིག་ཅེས་བཏགས་པ་ཡིན།སྐབས་འདིར་ཁོ་བོས་དཔྱད་ཞིབ་བྱ་བའི་གཞི་ནི་ཕྱི་མའི་དབང་དུ་བྱས་པའི་རང་རིག་ཅེས་པ་འདི་ཡིན་ནོ།།